1. nap: Bözödújfalu – Kőrispatak – Mini Erdély

A tanév során minden 7. évfolyamos tanulót izgalommal töltött el az a tudat, hogy a nyertes Határtalanul! pályázatnak köszönhetően 2022 májusában Erdélybe utazhatunk. Ebben az évben szerencsénk volt, megvalósulhatott utazásunk 2022. május 2-ától május 6-áig.

Az előkészítő órákon tanáraink előadásaiból megtudhattuk, hogy Erdély a történelmi Magyarország szerves része volt, s több mint 1000 évig együtt éltünk az ott lakó népekkel. Ezért hallottunk Székelyföldön szinte csak magyar szót. Bemutatták nekünk azt is, hogy Erdély mely területeire látogatunk el utazásunk során. Tanulói kiselőadásokat készítettünk, hogy a nevezetességeket társainkkal is megismertessük.

Mindannyian izgatottan vártuk az indulás napját, mert tudtuk, hogy egy életreszóló élményben lesz részünk. Az indulás napján hajnali 4-kor szálltunk fel a buszra. A határig nagy csend volt, szinte mindenki szunyókált, kivéve persze a buszsofőröket, Kelemen Peti bácsit és Laci bácsit.

A határ átlépése után megálltunk, hogy pénz váltsunk. Nagyváradtól még hosszú út vezetett a Király-hágóig, amelyet Erdély kapujának is neveznek. Itt megálltunk egy kicsit, majd indultunk első helyszínünkre, Bözödújfaluba.

Bözödújfalu neve a falurombolás jelképévé vált. Egy víztározó megépítése miatt a falu lakosait elköltöztették szülőhelyükről, más vidéken kellett új életet teremteniük. A falut 1988-ban árasztották el, csak a vízből kiálló templom tornya jelezte, hogy egykor itt emberek éltek. Az egykori közösség lakói szétszóródva élnek a világban, csak az emlékparkban álló kopjafák őrzik az elpusztított falu lakóinak nevét.

Ezután Kőrispatakra indultunk, ahol a Szalmakalap Múzeumot tekintettük meg. Sok érdekességet tudtunk meg Szőcs Lajos bácsitól a szalmakalapok készítéséről és használatuk szabályairól is. A szalmakalap készítését be is mutatták nekünk, s az elkészült darabokat megkaptuk ajándékba. Eközben elkészült a lángos, s mi jóízűen elfogyasztottuk ebédre. Ezután egy régi épületben megtekintettük a rengeteg kalapot, melyet az évek során készítettek a falu lakói. Itt van kiállítva a világ legnagyobb szalmakalapja is.

Ezután folytattuk utunkat szálláshelyünk felé, de útközben még megálltunk Szejkefürdőn, ahol a Mini Transylvania makettjeit csodálhattuk meg. A mini Erdély olyan, mint a Mini Magyarország. Megnéztük Erdély híres kastélyait, templomait. Szejkén hatalmas székelykapukat is láttunk, melyek Orbán Balázs síremlékéhez vezetnek.

Már kezdett esteledni, de még hosszú út várt ránk a szálláshelyünkig, Marosfőig. Marosfő  [Gyergyószentmiklóstól](https://hu.wikipedia.org/wiki/Gyergy%C3%B3szentmikl%C3%B3s) 23 km-re délkeletre, 850 m magasan fekvő település Hargita megyében. A kb. 750 fő lakosból fele magyar. Nevét onnan kapta, hogy határában ered a Maros folyó.

Miután megérkeztünk a szállásra, kipakoltuk a csomagokat, majd egy finom vacsorát kaptunk a házigazdáinktól. A vacsora után mindenki fáradtan dőlt az ágyba, hiszen tudtuk, hogy jól ki kell pihenni magunkat a másnapi túra sikeres teljesítéséhez.